SHBA: Kongresi amerikan shqyrton planet për reformimin e politikave të imigracionit
Presidenti Bush është për reforma të përgjithshme dhe po i bën thirrje Kongresit të mos i ndryshojë planet e propozuara
Një pjesë e madhe e rreth 11 punëtorëve ilegalë në Shtetet e Bashkuara janë hispanikë dhe ky komunitet ka organizuar disa protesta masive në mbarë vendin javëve të fundit për të shprehur zemërimin mbi ndryshimet e propozuara në politikat e tanishme për imigracionin, përfshirë një masë që do ta konsideronte vepër penale ndihmën për imigrantët e paligjshëm. Presidenti Bush është për reforma të përgjithshme në fushën e imigracionit. “Amerika është vend imigrantësh dhe vend ku zotëron ligji. Ligjet amerikane mbi imigracionin kanë nevojë të reformohen”, tha ai. Në fjalimin e tij të përjavshëm radiofonik, presidenti tha sot se mendon që reforma në imigracion fillon me rritjen e numrit të rojeve të patrullave kufitare dhe përdorimin e teknologjisë për sigurimin e kufijve. Ai mbështet gjithashtu programin e punësimit të përkohshëm që do të krijonte një rrugë të re për të kombinuar kualifikimin punëtorëve të huaj me nevojat e punëdhënësve në Amerikë për të mbushur ato vende pune që amerikanët nuk i duan. Presidenti Bush thotë se do të mbështeste një plan që u jep mundësi punonjësve të huaj të qendrojnë në Amerikë deri në gjashtë vjet, por është kundër amnistimit të imigrantëve të paligjshëm që ndodhen aktualisht në Shtetet e Bashkuara. “Po të shpallim një amnisti të tillë do të ishte e padrejtë, pasi do t’u jepte imigrantëve të paligjshëm mundësi të thyenin ligjin për të përfituar jashtë radhe, para njerëzve që zbatojnë rregullat dhe ndjekin procedurat e rregullta për shtetësi”. Mbrojtësit e çështjeve të imigrantëve thonë se e meritojnë t’u jepet mundësia për t’u bërë shtetas, sepse janë punëtorë të palodhur dhe se kontribuojnë në ekonominë amerikane. Presidenti Bush e pranoi se debati mbi imigracionin është plot pasione, por tha se Amerika nuk ka përse të zgjedhë ndërmjet një shoqërie krahëhapur e një shoqërie ku mbizotëron ligji. //ad//